| Žaliasis tiltas |
| --- |
|  |
| 

Žaliasis tiltasŽaliasis tiltas

54°41′28″ š. pl. 25°16′47″ r. ilg.﻿ / ﻿54.69111°š. pl. 25.27972°r. ilg.﻿ / 54.69111; 25.27972﻿ (Žaliasis tiltas (Vilnius))Koordinatės: 54°41′28″ š. pl. 25°16′47″ r. ilg.﻿ / ﻿54.69111°š. pl. 25.27972°r. ilg.﻿ / 54.69111; 25.27972﻿ (Žaliasis tiltas (Vilnius)) |
|  |
| **Vieta** | Vilnius |
| **Ilgis** | 102,9 m |
| **Plotis** | 24 m |
| **Aukštis** | 15 m |
| **Pastatytas** | 1952 m. |

**Žaliasis tiltas** – tiltas per Nerį Vilniuje. Ilgis 102,9 m. plotis 24 m. aukštis 15 m. Pastatytas 1952 m.

Istorija
--------

Tiltas XIX a. pr.
Tiltas 1929 m.
Tiltas šioje Vilniaus vietoje pirmą kartą pažymėtas 1386 m. 1529 m. Vilniaus vaivada Albertas Goštautas gavo karaliaus Žygimanto I privilegiją statyti naują tiltą, o darbai atskira karališka privilegija buvo pradėti 1530 m. tuometinio miesto pilininko Ulricho Hozijaus. Po jo mirties darbą tęsė jo sūnus Jonas, kuris 1536 m. baigė mūryti didelį tiltą su malksna dengtomis pastogėmis, krautuvėlėmis abiejose pusėse. Jis buvo vadinamas Didžiuoju arba Vilniaus tiltu.

Susprogdintas tiltas 1944 m.
1621 m. tiltas buvo atnaujintas Vilniaus miesto gyventojų sąskaita, o 1655 m. per tiltą veržiantis į dar neužimtą Lietuvos dalį rusų ir sukilusių Bogdano Chmelnickio kazokų kariuomenei, tiltas buvo sudegintas. Jo vietoje 1674 m. pagal pulkininko Džovanio Fredianio projektą karališkasis dailidė Fickas pastatė naują tiltą.

1766 m. tiltas dar kartą atnaujintas ir, šį nudažius žaliai, prigijo „Žaliojo" vardas. 1812 m. birželio 28 d. prieš pat Napoleonui įžengiant į Vilnių, tiltas buvo padegtas, o 1813 m. – atstatytas. 1827 ir 1828 m. tiltas buvo atnaujintas, o 1848 m. – visiškai restauruotas.

1894 m. čia buvo pastatytas plieninių santvarų tiltas, kurį 1915 m. besitraukianti rusų kariuomenė nesėkmingai bandė susprogdinti. Tiltas 1944 m. naktį iš liepos 6 į 7 d. vokiečių susprogdintas kartu su vandens siurbline ir miesto elektrine.

Dabartinio tilto projektą parengė tuometinio Leningrado projektavimo institutas „Projektstalkonstrukcija", tiltą pastatė sovietinės armijos Pabaltijo karinės apygardos inžinerinis dalinys. 1952 m. tiltas buvo pavadintas Ivano Černiachovskio garbei ir papuoštas keturiomis skulptūrų grupėmis. 1990 m. tiltui grąžintas „Žaliojo" vardas.

1977 ir 2006 m. tiltas buvo rekonstruotas.

Tarp Žaliojo ir Karaliaus Mindaugo tiltų, Neries krantinėje, 2004 m. buvo įgyvendintas originalus projektas „Meilės krantai" – sukurti užrašai „Aš tave myliu" ir „Ir aš tave", jo autorius menininkas Gitenis Umbrasas.

„Grandinė", autorius – Kunotas Vildžiūnas
2010 m. po tiltu buvo pritvirtinta skulptūra „Grandinė".

2015 m. liepos 20-21 d. visos skulptūrų grupės buvo nukeltos. 2023 m. rugpjūčio 4 d. pradėti tilto atnaujinimo darbai, kurių metu planuota nuo konstrukcijų nuplauti grafičius ir rūdis, sutvarkyti ir perdažyti turėklus, šonines sijas, atitvarus ir apšvietimo atramas, suremontuoti po tiltu vedančius laiptus ir pėsčiųjų takus.

Diskusija dėl sovietmečio okupacinio paveldo
--------------------------------------------

Atkūrus nepriklausomybę prasidėjo svarstymai dėl sovietinės okupacijos paveldo (4 skulptūrų) nukėlimo. Skulptūrų perkėlimo idėjos šalininkus stabdė gana neigiamas visuomenės požiūris – 2010 m. apklausos duomenimis, iš 1024 apklaustųjų daugiau nei pusė (59,2 proc.) teigė nepritarią skulptūrų nukėlimui. Idėjai nukelti skulptūras sakė pritariantys tik 15,4 proc. apklaustųjų, apie ketvirtadalį (25,4 proc.) šiuo klausimu nuomonės nepareiškė.

2015 m. Vilniaus savivaldybės sprendimu skulptūros buvo nukeltos pasiremiant jų būkle ir galimu pavojumi praeiviams. 2021 m. skulptūros buvo perduotos Lietuvos nacionaliniam muziejui.

Išnašos
-------

1. 1 2  A. Šapoka. „Lietuvos istorija". Kaunas, 1936, p. 326
2. ↑  „Žaliasis tiltas". Suarchyvuotas originalas 2015-05-30. Nuoroda tikrinta 2015-05-30.
3. ↑  „Gitenis Umbrasas". Suarchyvuotas originalas 2015-02-15. Nuoroda tikrinta 2015-05-30.
4. ↑
5. ↑  „Atnaujinamas Vilniaus Žaliasis tiltas, darbus planuojama baigti iki vasaros pabaigos". *lrt.lt*. Lietuvos nacionalinis radijas ir televizija. 2023 m. rugpjūčio 5 d. Nuoroda tikrinta 2023 m. rugpjūčio 4 d..
6. ↑  Dauguma Lietuvos gyventojų nepritartų sovietmečio skulptūrų nukėlimui nuo Žaliojo tilto Vilniuje
7. ↑

Nuorodos
--------

* Žaliojo tilto istorija
* Žaliasis tiltas su skulptūromis (Kultūros paveldo registras)

| Artimiausi tiltai per Nerį |
| --- |
| prieš srovę: | **Žaliasis tiltas** | pasroviui: |
| Mindaugo tiltas | Baltasis tiltas |

  


|  |  |
| --- | --- |
|  | **Vikiteka: Žaliasis tiltas (Vilnius)** – vaizdinė ir garsinė medžiaga  |